Ένας τόπος δεν είναι μόνο, οι απέραντες παραλίες, τα ψηλά βουνά, τα ενδιαφέροντα αξιοθέατα και τα όμορφα καταλύματα. Είναι κατ΄ αρχάς οι άνθρωποί του. Και ο οικοδεσπότης μας, ο Γιάννης, όπως και η μητέρα του, η Τόνια, γνωρίζουν πολύ καλά να σε κάνουν να νοιώσεις "σαν στο σπίτι σου". Με ρακή ή καφέ και πολλή κουβέντα, τόσο ο Γιάννης όσο και η υπόλοιπη οικογένεια του, τιμούν την κριτική φιλοξενία, απόγονοι γαρ του ξένιου Δία, που γεννήθηκε λίγο παραπέρα. Ήδη μας λείπει το "απέραντο" μπαλκόνι, με το ήλιο που βυθίζεται κυριολεκτικά στη θάλασσα καθώς βασιλεύει. Μας λείπουν και οι μυρωδιές, με δεσπόζουσα τη μυρωδιά από το κρητικό φούλι (plumeria rubra) της κύριας Κωνσταντίνας, της θείας του Γιάννη.
Το κατάλυμα είναι απλό, πεντακάθαρο και σε "στρατηγικό" σημείο. Από τη μία είναι κοντά σε ό,τι μπορείς να χρειαστείς τοπικά (super market, φούρνο, καφέ, φαρμακείο, εστιατόρια, κτλ). Και για τα "ενθύμια", κοινώς "σουβενίρ", στο εργαστήριο-κατάστημα ξυλογλυπτικής που είναι ακριβώς από κάτω, ο θείος του Γιάννη, φτιάχνει ο ίδιος σκεύη και διάφορα άλλα αντικείμενα από ξύλο ελιάς. Από την άλλη, εκτός από το Ηράκλειο, που είναι "δίπλα", το μέρος ενδείκνυται για ημερήσιες εκδρομές στη μισή σχεδόν Κρήτη! Ρέθυμνο, νότιες παραλίες, Φαιστό, Ψηλορείτη, Οροπέδιο Λασιθίου, Αγ. Νικόλαο, Ιεράπετρα, μέχρι και Σητεία!
Για όλα αυτά αλλά και για ακόμα παραπάνω, δεν λέμε αντίο αλλά Καλή Αντάμωση!